Keith Floyd
Keith Floyd (natus Radingae die 28 Decembris 1943; mortuus apud Bridport die 14 Septembris 2009) fuit coquus et ganeo. Primus inter ostentatores gastronomicos Anglicos, coquina relicta, stylo didactico reiecto, opus culinarium in locis variis leviter monstravit. Wiveliscombe in oppido comitatus Somersetensis a principio educatus est et apud scholam Wellingtonensem eiusdem comitatus, e quo, pecunia carente, annum agens sextum decimum revocatus est. Diurnarius apud Bristol Evening Post et postea coquus in exercitu Britannico meruit, sed ab anno circiter 1970 popinas in urbe Bristolio et alibi adquisivit, successu in re culinaria optimo, proventu autem pessimo. Ab anno 1984 series televisuales vividas de arte coquinaria ostentavit, eodemque tempore libros prodiri iussit. Uxores duxit primam Jesmond Ruttledge (e qua filium Patricium genuit), secundam Julie Hatcher (e qua filiam Poppy), tertiam Shaunagh Mullet, quartam Theresam Smith; iam senescens cum amica Celia Martin vixit apud quam, prandio ultimo haud modesto nuper ingesto, mortuus est.